Só lyk nuwe skikking wat Transnet-fondse oorweeg | Netwerk24
Deur Francois Williams 18 Junie 2019 13:57
Die raad van trustees van Transnet se pensioenfondse gaan op Donderdag 20 Junie ’n stel voorstelle oor ’n skikking oorweeg wat tussen die regspanne van Transnet en sy pensioenarisse beding is.
Die prokureursfirma Geyser & Coetzee het die naweek die voorstelle vervat in ’n gesamentlike memorandum deur die regspanne bekend gemaak.
Dit sluit in dat Transnet-pensioenarisse:
vanjaar ’n verhoging van 13% kry binne 60 dae nadat die skikking deur ’n hofbevel bekragtig word;
in 2020 ’n verdere verhoging van 9% op die herdenking van elke pensioenaris se aftreedatum kry;
in 2021 ’n verdere verhoging van 6% op die herdenking van elke pensioenaris se aftreedatum ontvang;
vanjaar ’n bonus van R10 000 kry binne 60 dae nadat die skikking deur die hof bekragtig is;
in 2020 nog ’n bonus van R10 000 kry op die datum waarop die skikking bekragtig is; en
in 2021 nog ’n bonus van R10 000 kry op die datum waarop die skikking bekragtig is.
Die gewaarborgde pensioen sal ná die bogenoemde verhogings 90,9% van die pensioen bedra wat pensioenarisse sou gehad het as Transnet sy beloftes in 1990 nagekom het, het die prokureursfirma gesê.
Afgetrede Transnet-werknemers ’n paar jaar gelede op ’n betoging na die Uniegebou. Foto: Herman Verwey
Tesame met die bonusse sal dit 98,85% daarvan bedra. ’n Ekstra voordeel is dat die bonusse, volgens Geyser & Coetzee, nie ’n impak op van die armste pensioenarisse se kwalifisering vir die staat se ouderdomspensioen sal hê nie.
Van 2022 af sal pensioenarisse jaarlikse verhogings van 70% van inflasie kry, hoewel dit nie gewaarborg is nie. As geld in die fondse beskikbaar is, sal pensioenarisse verhogings van meer as 70% van inflasie kry.
Transnet se voorwaarde vir dié skikking is dat sy Tweedevastevoordeelfonds en die Transnet-subfonds van die Vervoerpensioenfonds in ’n enkele aftreefinansieringsvoertuig gekonsolideer moet word. Dit is om die ekonomiese lewensvatbaarheid van die skikking moontlik te maak.
Die trustees van albei die pensioenfondse sal nou moet besluit of die skikking bekostig kan word.
’n Vorige skikkingsaanbod van Transnet is deur die pensioenarisse van die hand gewys, en hulle het besluit om voort te gaan met die groepeis wat op 7 Oktober in die hooggeregshof in Pretoria sou dien.
Ingevolge die jongste skikkingsvoorstel sal sowat R3 miljard oor die volgende drie jaar na Transnet-pensioenarisse terugvloei.
Geyser & Coetzee wys daarop dat daar teen Maart 2001 net meer as 100 000 pensioenarisse was wat voordele uit die Tweedevastevoordeelfonds ontvang het. Teen Maart verlede jaar het hul getalle tot onder 50 000 gedaal.
Meer oor: Transnet | Transnet-Pensioentrekkers | Pensioenfondse | Tpag | Staatsondernemings
ZAR/EUR 16,28 (-4)
ZAR/GBP 18,88 (-10)
Gold 1491,51 (394)
Palladium 1744,59 (-1357)
Platinum 915,46 (2833)
Silver 17,52 (-9)